Lennart Damsbo-Andersen (S), 2012-03-22:
Da vores landdistriktsordfører, hr. Simon Kollerup, er forhindret i at være til stede her i salen, skal jeg læse hans tale for Tinget.
Folketinget er kendetegnet ved, at hele Danmark er repræsenteret på stolene her i salen.
Som folketingsmedlemmer kommer vi fra hver vores del af landet og indtager vores plads i de grønne stole for at lave politik og for at skabe forandringer i respekt for vores politiske overbevisning og i respekt for de dele af landet, vi kommer fra.
Jeg har selv det privilegium, at jeg er både født og opvokset i det, som den nordjyske Niels Hausgaard kalder for Luksusdanmark, og jeg må sige, at jeg synes, at det er befriende med folk som Niels Hausgaard og andre gode kræfter, der formår at bruge en anden tone i debatten og tale yderområderne op og ikke ned.
Derfor bliver jeg så meget desto mere skuffet over, at dagens forespørgsel har fået en titel med ordet Udkantsdanmark.
Tonen og stemningen i dagens debat havde fra start været slået meget bedre og mere positivt an, hvis den havde handlet om Luksusdanmark.
Udviklingen i yderområderne står og falder med, at der skabes vækst og arbejdspladser, og ikke kun i yderområderne naturligvis, men også i yderområderne.
Socialdemokraterne roser regeringen for at sætte så klart fokus på Luksusdanmark, at vi med en minister, som er særlig dedikeret til netop den opgave, sikrer en koordinerende kraft for regeringen i al dens arbejde.
Netop Luksusdanmark og yderområderne er med i regeringens løbende overvejelser.
Det er en central forandring i dansk politik til gavn for yderområderne, så sagerne er i regeringskontorerne, og den lokale vækst og jobskabelse kommer på dagsordenen centralt her i København.
Derudover fokuserer regeringen sine støttemidler til lokale projekter og landdistriktsforskningen, så pengene går målrettet til det, som er allervigtigst lige nu, nemlig vækst og nye arbejdspladser lokalt.
Samme målrettede fokusering vil gælde for LAG-midlerne, så også de i højere grad skal understøtte lokale projekter, der skaber arbejdspladser.
Jeg ser i øvrigt frem til den drøftelse, vi skal have, af netop en mulig styrkelse af de lokale aktionsgrupper og vores regionale vækstfora i forhold til den regionale og lokale erhvervsindsats.
Jeg vil også gerne fremhæve, at det med vedtagelsen af udviklingspakken, der i medierne har navnet bankpakke V, er sat målrettet ind for at øge udlånet til små og mellemstore virksomheder i Danmark.
Det er netop de små og mellemstore virksomheder, der tegner sig for en stor del af erhvervsstrukturen i yderområderne.
Derfor vil det øgede udlånsniveau med yderligere 2 mia. kr. i nye vækstinitiativer være en motor for nye arbejdspladser lokalt.
Jeg håber, at pengeinstitutter og små og mellemstore virksomheder benytter de nye muligheder.
Det er vores hensigt med dem.
Derudover arbejdes der lige nu med justeringer i udligningsordningen, hvor regeringens udspil er, at de mest velhavende kommuner skal bidrage lidt mere til de kommuner, som har det sværest på grund af de underliggende lokale strukturer.
En stor del af de sidstnævnte kommuner findes netop i vores yderområder, og derfor vil justeringerne i udligningsordningen også kunne ses som et bidrag til at sikre alle danskere nogenlunde ensartet service, uanset hvilken del af landet de bor i, og det er vigtigt.
Så har regeringen endelig sammen med Enhedslisten valgt at målrette 18 mia. kr. til en kickstart af den danske økonomi, så vi dermed får skabt flere tusinde arbejdspladser i Danmark.
Arbejdspladserne kommer i hele Danmark og derfor også i yderområderne.
Som det fremgår, er det her bare et udpluk af regeringens indsats til gavn for yderområderne.
Vedrørende de konkrete initiativer i Norge, som også er en del af den her forespørgsel, må jeg sige, at jeg har en del betænkeligheder ved nogle af de nævnte forslag fra vores nordlige naboer.
Dertil kommer spørgsmålet så: Hvor skal pengene komme fra?
Store statsstøttede initiativer lyder altid som spændende ting, som vi skal overveje, men i Norge brugte de i 2010 alene 12,5 mia. kr. på bare et af deres initiativer.
Så siger jeg bare, at vi skylder hinanden og ikke mindst de mange seere i yderområderne, som måske følger med i dag, at man overvejer grundigt, hvor finansieringen skal komme fra.
Det savner jeg i hvert fald et konkret svar på i dag, ellers synes jeg hurtigt at debatten bliver uinteressant.
Men jeg synes, at det er fint at kigge nærmere på effekten af de norske initiativer.
Det mener jeg er afgørende, før man binder sig til at gennemføre konkrete initiativer, som man ikke kender, så man ikke køber katten i sækken.
Derfor kan jeg meddele, at Socialdemokraterne ikke kan støtte det fremsatte forslag til vedtagelse.